
Bratislava september 2024

NÁRODNÁ RADA SLOVENSKEJ REPUBLIKY

IX.  volebné obdobie

Návrh

UZNESENIE 
NÁRODNEJ RADY SLOVENSKEJ REPUBLIKY

z ... 2024,

k stavu pripravenosti zavedenia maximálnych čakacích lehôt pre pacientov

Národná rada Slovenskej republiky:


A. konštatuje,
že predpokladom pre účinnú a úspešnú liečbu, ktorá prispeje k záchrane pacienta, k jeho uzdraveniu alebo skvalitneniu jeho ďalšieho života je poskytnutie diagnostiky a zdravotnej starostlivosti v čo najkratšom čase;

B.  pripomína
Ústavou Slovenskej republiky garantované právo na ochranu zdravia a bezplatnú zdravotnú starostlivosť na základe zdravotného poistenia, z čoho vyplýva aj právo na ošetrenie u lekára včas;

C.  apeluje,
1. aby príslušné štátne orgány dôsledne vymáhali plnenie povinností zdravotnými poisťovňami pre všetkých svojich poistencov, najmä na zabezpečenie včasnej a účinnej liečby;
2. aby sa neopakoval stav pred rokom 2020, dokedy štát nemal ani ambíciu vytvoriť také legislatívne prostredie, ktoré by jasne zadefinovalo povinnosti zdravotných poisťovní a nástroje na vymáhanie ich plnenia;
3. aby ministerka zdravotníctva Slovenskej republiky opätovne nepredkladala návrh zákona, ktorým znovu odloží zavedenie maximálnych čakacích lehôt na poskytnutie medicínskej služby do termínu, ktorý na základe zákona č. 540/2021 Z. z. o kategorizácii ústavnej zdravotnej starostlivosti a o zmene a doplnení niektorých zákonov v znení neskorších predpisov určuje Ministerstvo zdravotníctva Slovenskej republiky, čo by mohlo zhoršiť dostupnosť zdravotnej starostlivosti pre pacientov a znížiť ich šancu na vyliečenie;


D.  vyjadruje presvedčenie, 
že štát ako regulátor v oblasti zdravotníctva je povinný vytvoriť a v roku 2021 aj vytvoril také legislatívne prostredie, ktoré z povinného verejného zdravotného poistenia zabezpečí všetkým pacientom včasný prístup k účinnej liečbe a chirurgickým zákrokom;

E. žiada 
ministerku zdravotníctva Slovenskej republiky Zuzanu Dolinkovú, aby
1. do 15 dní od prijatia tohto uznesenia predložila Národnej rade Slovenskej republiky správu o stave príprav na zavedenie maximálnych čakacích lehôt na operácie a liečbu, ktoré majú vstúpiť do platnosti od 1. januára 2025,
2. do 3 dní od prijatia tohto uznesenia predložila Národnej rade Slovenskej republiky zoznam medicínskych služieb, na ktoré sa vo vyhláške Ministerstva zdravotníctva Slovenskej republiky č. 531/2023 Z. z. o kategorizácii ústavnej zdravotnej starostlivosti vzťahovala časová dostupnosť (tzv. maximálne čakacie lehoty) a na ktoré sa v pripravovanej novele vyhlášky už časová dostupnosť nebude vzťahovať alebo sa časová dostupnosť predĺži.



DÔVODOVÁ SPRÁVA

	Navrhuje sa prijatie uznesenia Národnou radou Slovenskej republiky, ktorým poslanci Národnej rady Slovenskej republiky žiadajú ministerku zdravotníctva Slovenskej republiky, aby predložila Národnej rade Slovenskej republiky Správu o stave pripravenosti zavedenia maximálnych čakacích lehôt pre pacientov.    
	Pri liečbe ochorení je najdôležitejší čas. Čím skôr pacient dostane účinnú liečbu, tým väčší je predpoklad, že sa uzdraví a bude môcť naďalej žiť plnohodnotný život. Žiaľ, štát v uplynulých desaťročiach rezignoval na dôsledné vymáhanie povinností zo strany zdravotných poisťovní, ktoré sú prijímateľmi povinných zdravotných odvodov a podľa príslušných právnych predpisov sú povinné zabezpečiť svojim poistencom včasnú, účinnú a efektívnu zdravotnú starostlivosť. 
	Štát ako regulátor je povinný vytvoriť také právne prostredie, ktoré pacientom zabezpečí prístup k včasnej liečbe a operáciám. Práve preto Národná rada Slovenskej republiky v predchádzajúcom volebnom období prijala zákon č. 540/2021 Z. z. o kategorizácii ústavnej zdravotnej starostlivosti a o zmene a doplnení niektorých zákonov, na základe ktorého Ministerstvo zdravotníctva Slovenskej republiky v spolupráci s odborníkmi zo všetkých oblastí medicíny vytvorilo zoznam maximálnych čakacích lehôt na operácie a mali začať platiť od tohto roka. Po vymenovaní súčasnej vlády v roku 2023 však bolo zavedenie týchto maximálnych čakacích lehôt odložené o jeden rok a vláda na to využila inštitút skráteného legislatívneho konania. 
Nakoľko zo strany Ministerstva zdravotníctva Slovenskej republiky do dnešného dňa nie je garancia, že od budúceho roka budú maximálne čakacie lehoty platiť, je potrebné zaviazať ministerku zdravotníctva Slovenskej republiky Zuzanu Dolinkovú, aby poslancom Národnej rady Slovenskej republiky predložila správu o prípravách na ich zavedenie a ubezpečila ich, že od 1. januára 2025 budú mať konečne garantované maximálne čakacie lehoty na operácie a medicínske služby. Odborná a laická verejnosť bola totiž už niekoľkokrát konfrontovaná s prístupom ministerky zdravotníctva Slovenskej republiky pri sľubovaní termínov plnenia úloh a ich skutočným plnením. 
	Vzhľadom na vyššie uvedené skutočnosti je namieste zistiť, v akom stave je aktuálne pripravenosť zavedenia maximálnych čakacích lehôt pre pacientov. Rovnako sa žiada, aby ministerka zdravotníctva Slovenskej republiky predložila Národnej rade Slovenskej republiky zoznam medicínskych služieb, na ktoré sa vo vyhláške Ministerstva zdravotníctva Slovenskej republiky č. 531/2023 Z. z. o kategorizácii ústavnej zdravotnej starostlivosti vzťahovala časová dostupnosť (tzv. maximálne čakacie lehoty) a na ktoré sa v pripravovanej novele vyhlášky už časová dostupnosť nebude vzťahovať alebo sa časová dostupnosť predĺži.



